同子蒼放船南山石壁下
作者：李彭
朝代：宋

paragraphs: 南山修源何所似，顧癡鋪張側釐紙。
酒酣潄墨風雨来，咫尺煙昏生萬里。
韓侯静者妙英姿，乃呼扁舟共遨戲。
我曹竟墮善幻中，叩舷歌呼但霑醉。
寺下回潭凝不流，中有卧石如潛虬。
孤峰已銜半規日，連山倒垂波底浮。
韓侯風雅才甚優，胸中何止吞萬牛。
未向承明草蓮燭，小留南國馴沙鷗。
會須唤仗入天陛，尚憶谿邊横小舟。
但願故人俱厚禄，平子不妨吟四愁。